khistorydata/jeongjo-sjw-relations huggingface dataset:
정조 4년
大司諫李崇祜疏曰。伏以。臣之分寸錙銖。固是淵鑑之所曾燭其愚拙譾劣。無適可宜。而至若言議風采。尤是僬僥之走耳。是以前後臺地。未嘗以言官自居。輒皆逡巡退避。況今志氣日消。記識日耗。化理淸明。言責益重者乎。左右思量。承膺無望。恩隆只推。罪犯荐違。伏乞聖明。亟降威罰。俾私分安而朝綱肅。不勝幸甚。臣雖身不得進。其言之不可已者。則有不容終泯。輒此附陳。惟聖明垂察焉。臣昨奉除旨。卽閱院中啓草合啓及院啓。凡二十八條。大皆逆魁。小亦逆黨。而久者爲四五年。近亦殆至一年。夫逆者。天地之所不容一日假貸。而臣民之所不可一日共戴者也。鄭妻之危逼聖躬。龜柱之三極罪。國榮之沮遏宗祊大計。雖在婦孺。莫不知之。國人大夫皆曰逆。殿下亦未嘗不以爲逆。而終靳一允字。積月積歲。中外解體。轉至於下之所以聲討者。未免不誠。上之所以賜批者。有若循例。殿下閱覽千古。何嘗有如此之國。如此之刑政乎。三凶之千罪萬惡。已悉於前後疏啓。臣不必疊床。而況其以若地處。被若恩遇。而作千古所無之逆。登八方共憤之口。則使渠有一分人心。顧何敢息食自在於覆載間。而今乃一年二年。假氣遊魂。必欲圖生者。其心所在。路人可知。臣以爲卽此一節。亦可見其無所不爲。噫。尤痛矣。至於國榮。則身無管束。跡尤詭祕。內外之憂畏日甚。臺閣之爭論日登。而殿下猶且一例不省。殿下縱不自愛。古人所謂其如宗廟太后何者。豈非惕然深警處乎。至於柱翼事。臣尤有不敢曉者。逆節旣露於附記。凶肚盡輸於三供。則殆與已承款諸賊無異。而殿下又何惜。而不正其罪也。已露已輸。而猶不正其罪。則日後亂逆之繼起。殿下亦何以禁之耶。伏願殿下。淵然深思。廓揮乾斷。先正三凶之罪。繼允諸賊之啓。以絶亂本。以靖世道焉。噫。大明中天。魑魅莫逃。而只緣諸逆之迄未就誅。輿請之尙未得允。義理反或不明。隄防轉至不嚴。試以近日事言之。金鍾秀之春間樹立。卓然可觀。繼明義錄之後。而復闡義理之正者。卽此人也。況是自來士流。素有聲望。凡爲國邊之人者。宜其扶植容護。不欲傷毁。而前忽有兪彦脩之論斥。今又有趙鎭衡之構捏。彦脩之疏。猶可諉之官師之規。鎭衡之疏。果何意哉。原疏不下。未見全本。而槪其勒成題目。顯加齮齕。排擯斥逐。使不得安於朝者。灼如觀火。噫。彼鎭衡。特一耄昏。無足爲者。而換面迭出。爻象不佳。必欲擊去此人。使義理由是而漫漶。隄防由是而隳壞。若此不已。則將如橫流之不可遏。頹波之不可止。其爲世道之憂。豈不凜然心寒哉。嗚呼。當此亂逆層生。變怪百出。國是未固。人心靡定之日。苟不明目張膽。察影見形。以爲防微杜漸之圖。則後日之慮。有不可勝言。臣謂前獻納趙鎭衡。亟施刋改之典。斷不可已也。臣無任屛營祈懇之至。答曰。省疏具悉。所陳豈容多言。末端事。奚但目下爻象之不佳。所可憂者。橫流頹波之莫可沮遏。而將至於顚倒義理。壞決隄防之歸。爾言及是。時及此事。可謂不負冑筵所知也。所請依施。爾其勿辭。從速察職。知事金鍾秀疏曰。伏以臣嚮彼臺論。封章引罪。聖批優渥。惶感靡措。繼聞獻納趙鎭衡之疏又出。而拈臣疏中句語。聲罪無餘地。臣於是懍然體粟。正爾蹙伏待勘。卽伏見承政院所下傳敎。以史局事重。趣臣一兩日內上來。十行恩言。字字惻怛。所以奬詡而慰撫之者。萬萬非負罪賤臣。所敢承當。而至於照燭之明。開釋之勤雖令臣自爲之辭。蔑以加此。臣奉讀未半。自不覺血淚之被面也。噫。面謾二字。此爲何等題目。而謂可以容易加人耶。處鄕曲寡聞見。卽臣初辭銓職時疏語。而其後辭章。又輒引此。作爲不堪居銓之一大端。今番迷錯。亦坐於此。承前襲用。殆同套語。則執此成案。誠非臣意慮之所敢到。而苟使臣平日言行。小見信於同朝。則人之疑臣。胡至此極。臣方反躬自省。無面可顯。尙可與切切然辨理。以重貽朝廷羞也哉。抑臣之中心慙痛者則有之。如臣無似。厚蒙我聖上不世之恩造。驟躐寘升。致位崇顯。過福之災。理所必至。早晩顚沛。臣亦自知。每欲避遠權要。冀幸保全終始。前後鳴號而不知止者。臣非敢爲臣身地也。誠恐一朝陷於大戾。仰累則哲之明也。斷斷此心。可質神天。而只爲明時未忍便訣。聖意不敢全孤。徊徨前却於去留進退之間。其跡艱矣。其情戚矣。而竟不得免焉。嗚呼。當去不去。被人蹴踏然後去。以上辱知遇。下喪身名。臣之罪。於是乎萬死而有餘矣。噫。聖明在上。如日中天。雖有外至之紛紛。臣豈敢有一毫顧慮之意。而獨無奈臣之窮命。坐致煩言。拂拭薰沐。雖勤聖念。譬如中箭之鳥。不可以復翶翔矣。趣敎之下。轉動無路。辜恩負德。伏地鳴泣。玆敢冒入文字。附申縣道。伏乞聖明。察臣僇辱之蹤。不容復廁搢紳。先解臣本兼職任。仍命選曹。永刊臣名於朝籍。使臣得以畢命丘壑。歌咏聖澤焉。顧今聖節方屆。天休玆至。而臣以陪筵舊蹤。獨滯田間。只遙獻如岡如陵之祝而已。重覲耿光。此生已矣。北望五雲。神魂飛越。臣無任瞻天望聖。血泣祈懇之至。答曰。省疏具悉。市虎成於三傳。況際薄俗不靖耶。然予戒正在是。卿其勿辭。上來行公。
정조 4년
庚子九月十八日。兼春秋張顯慶。刑曹啓目。罪人姜廷煒。依判付更推嚴訊之下。一向抵賴。朴召史段。潛奸情節。終不直招。竝加刑得情。何如。啓。傳曰。各人之招除良。揆以事情。富梅致死。由於安宗玄。宗玄肆惡。由於朴召史。不有朴召史潛奸之跡。必無宗玄犯手之擧是乃。定其元犯。則誠如卿等之見。歸之宗玄之外。似無他道。而當初朴召史。招以言詰。富梅若有參涉於毆打樣納供者。渠則雖因宗玄之敎誘。而有此誣招是如爲有乃。好生惡死。智愚之所共得。設使朴召史。甘聽宗玄都無事之說。欲解宗玄爲元犯之科。隱情所在。有此替當是良置。但觀外面。此亦豈非可疑之一端乎。朝家之意。則以爲此獄事猶不十分明白乙仍于。前此判付之持難於完決者此也是置。且以審克之義言之。求生必死。在所當念是在如中。況旀原其情實情。固出於無情。而實亦未必非。因無實爲有實之事是如乎。或可傅之罪疑之科。不至有失刑之歎是隱喩。議處爲良如敎。
정조 4년
刑曹。罪人朴聖樑加刑啓目。傳曰。更加各別嚴刑。期於得情爲良如敎。
정조 4년
刑曹。罪人金龍大加刑啓目。傳曰。更加各別嚴刑。期於得情爲良如敎。
정조 4년
刑曹。罪人朴世根加刑啓目。傳曰。更加各別嚴刑。期於得情爲良如敎。
정조 4년
刑曹。罪人吳彦邦加刑啓目。傳曰。起疑盤問。實出欽恤之意。而渠供發明。毫無釋疑之語。到今日次同推。期於輸情。萬萬無疑。依回啓施行爲良如敎。
정조 4년
刑曹。罪人金奉鎭加刑啓目。傳曰。更加各別嚴刑。期於得情爲良如敎。
정조 4년
刑曹。罪人白占卜加刑啓目。傳曰。更加各別嚴刑。期於得情爲良如敎。
정조 4년
刑曹。罪人李光點加刑啓目。傳曰。更加各別嚴刑。期於得情爲良如敎。
정조 4년
刑曹。罪人崔廷喆加刑啓目。傳曰。更加各別嚴刑。期於得情爲良如敎。
정조 4년
刑曹。罪人印殷復加刑啓目。傳曰。更加各別嚴刑。期於得情爲良如敎。
정조 4년
刑曹。罪人朴𤩕加刑啓目。傳曰。更加各別嚴刑。期於得情爲良如敎。
정조 4년
刑曹。罪人金龍河加刑啓目。傳曰。更加各別嚴刑。期於得情爲良如敎。
정조 4년
刑曹。罪人張漢福加刑啓目。傳曰。更加各別嚴刑。期於得情爲良如敎。
정조 4년
刑曹。罪人金廷周加刑啓目。傳曰。更加各別嚴刑。期於得情爲良如敎。
정조 4년
刑曹。罪人安七金加刑啓目。傳曰。更加各別嚴刑。期於得情爲良如敎。
정조 4년
行都承旨李𡊠坐。左承旨徐有防坐直。右承旨朴祐源坐。左副承旨沈念祖坐。右副承旨沈有鎭坐直。同副承旨金宇鎭坐。注書鄭東俊病金載瓚病。假注書趙興鎭仕直曺喜有仕。事變假注書崔守忱仕。
정조 4년
朴祐源啓曰。明日視事。取稟。傳曰。允。
정조 4년
金宇鎭。以禁衛營將官來言言啓曰。今日本營軍兵。日次私習云矣。敢啓。答曰。知道。
정조 4년
以右議政掃墳呈辭。傳于李𡊠曰。給由馬。澆奠床備給。
정조 4년
以禁衛大將李敬懋。方在待罪。不得行操單子。傳于金宇鎭曰。惶恐者何事。待罪者何意。問啓。亦有勿待罪下批之例乎。彼固不足說。職是將任。體貌不輕。一事二事容忍者此也。以此分付。
정조 4년
傳于金宇鎭曰。禮房承旨入侍。
정조 4년
以禁衛營明日習陣單子。傳于金宇鎭曰。不知頉稟。反以爲罪之。故朝有下敎。而禁營之軍。于何有辜。以大將之故。不可息肩乎。明日日次習陣停。旣稱待罪。所謂大將者。在朝房乎。在私次乎。發牌從事官問奏。
정조 4년
傳于金宇鎭曰。禁衛營從事官汰去後。令該府拿處。
정조 4년
傳于李益烍曰。當該注書禁推。
정조 4년
傳于李益烍曰。坐直承旨入侍。
정조 4년
以假注書曺喜有禁推傳旨。傳于李益烍曰。遐方文臣。初入堂后。無怪其生疎。今番則分揀。後勿如是之意。各別申飭。
정조 4년
李益烍啓曰。明日次對。兩司長官。當爲進參。大司憲李命植。大司諫李崇祜。竝待開門牌招。何如。傳曰。允。
정조 4년
李益烍。以戶曹言啓曰。時御所各處墻壁垣宇。依定式。發遣本曹正郞徐琢修。與兵曹參議朴師崙。佐郞沈商賢。東所衛將郭禎厚。西所衛將洪雨輔。南所衛將閔永喆。北所衛將姜游。眼同看審後。有頉各處。別單書入分付紫門監。使之着實修改。亦令本曹郞廳。監董擧行之意。敢啓。傳曰。執頉處。不過滲漏與剝落處。而前季朔修補未幾之後。如是夥然。極可怪也。此後前季朔修改處。復或執頉於後季朔。則其不能堅實修改。可以知之。監董本曹郞官。紫門監官拿處事定式。
정조 4년
沈有鎭。以義禁府言啓曰。時囚罪人元重擧。口招公事判付內。依同罪他囚。勘放後草記事。命下矣。元重擧依同罪他囚。以製書有違公罪。杖一百收贖。放送之意。敢啓。答曰。知道。如有公議。各減一等。
정조 4년
兵曹口傳政事。副司果單安廷玹。
정조 4년
掌令柳雲羽。持平呂萬永。正言姜李義存。修撰林濟遠啓曰。請喬桐府黜置罪人鄭致達妻。夬正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。夬正王法。請削黜罪人洪樂純。爲先中途付處。措辭見上答曰。不允。掌令柳雲羽。持平呂萬永。正言姜李義存啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。措辭見上答曰。不允。第六件七件事。亟停勿煩。持平呂萬永啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削板罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。請還寢罪人柱翼安置之命。亟令王府。設鞫得情。快正王法。措辭見上答曰。不允。第六件七件事。亟停勿煩。正言李義存啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請薦棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請還寢罪人柱翼安置之命。仍令王府。設鞫得情。快正王法。措辭見上答曰。不允。第九件事。亟停勿煩。
정조 4년
庚子九月十九日。兼春秋張顯慶。義禁府啓目。禁衛營從事官李兢淵鄭駿采。因傳敎拿處。李兢淵段。發牌之命。初不來傳。故未及待令是如爲旀。鄭駿采段。以南倉穀反閱事。在於倉所。聞命馳進。未及闕下是如。嚴問之下。泛稱遲晩。所當請刑是乎矣。依先朝受敎。議處何如。啓。傳曰。諸凡聽傳敎。武從事擧行。聞是營規。李兢淵乙良勿汰。分揀放送爲旀。餉倉反閱。自有許多當爲之日。豈必於營門有事。傳敎頻下之際。汲汲爲之乎。亦或爲李敬懋地。故爲逗遛。欲緩査問之頃而然乎。以此以彼。不可白放。議處以聞爲良如敎。
정조 4년
義禁府啓目。軍資監前主簿元重擧。陵幸時衣籠馬責出事。令該府嚴問口招矣。傳旨內辭緣。泛稱遲晩。刑推得情。何如。啓。傳曰。依同罪他囚勘放後。草記爲良如敎。
정조 4년
司僕寺啓目。觀此濟州牧使金永綏狀啓。其所査實。終不別白。馬摠之增減。則歸之於冬日之寒暖。馬品之孱劣。則諉之於駑駘之蕃盛。冬日寒暖。古今無異。則何獨於近年之內。報摠漸縮。馬品之駑駿。種落自別。則豈可以駑駘之故。良産漸少乎。此實由於牧養之政不善檢飭。封進之際。不謹抄擇。又或有換易私馬。許多奸僞之弊。濟州牧使金永綬。爲先推考。更觀明年貢馬。以爲從重嚴處之地何如。啓。傳曰。依允。
정조 4년
刑曹啓目。安宗玄之爲元犯。不在於姜廷煒朴召史之隱情有無。不問宗玄。則究竟無期。安宗玄各別嚴刑。期於輸情。姜廷煒朴召史段置。一體加刑取服何如。啓。傳曰。議讞如此。有難容易屈法。安宗玄依回啓加刑得情爲乎矣。朴召史段。當初納招中云然之說。果出於欲緩宗玄之死。仍使獄案。至於戲殺之計是隱喩。萬有一有甚麽犯手之端而然是隱喩。此亦不可不明覈得情處更良。嚴刑取服。而如使宗玄。平日眞有潛奸之擧。則朴女卽宗玄之妾。以妾而爲夫替當。亦何傷乎。然則再招以後變辭。雖謂之無狀。可也。大抵。宗玄之打殺渠妻富梅。在朴女誠有由我之嘆焉。朝家之起疑於言外之意者此也。將此意發問目爲旀。姜廷煒段置。一體加刑取招爲良如敎。
정조 4년
禁衛營單子。今九月二十日。習陣日次。而大將臣李敬懋。方在待罪中。不得行操事。傳曰。惶恐何事。待罪何意。問啓。亦有勿待罪下批之例乎。彼固不足說。職是將任。體貌不輕。一事二事容忍者此也。以此分付。
정조 4년
禁衛營單子。今九月二十九日。習陣日次乙仍于。露梁沙汀。聚軍操鍊爲白去乎。外營各處入直將官軍兵等。依例除標信出用爲白乎旀。銅龍門西營兩處入直將官軍兵段。依定式不得出用事。傳曰。不知頉稟。反以爲罪之故。朝有下敎。而禁營之軍。于何有辜。以大將之故。不得息肩乎。明日日次習陣停。旣稱待罪。所謂大將者。在朝房乎。在私次乎。發牌從事官問啓。
정조 4년
庚子九月十九日申時。上御寶慶堂。禮房承旨入侍時。左承旨徐有防。假注書曺喜有。記事官徐龍輔李集斗。以次進伏訖。上曰。禁府公事。注書出外持入。賤臣承命還入。上曰。右承旨入侍。賤臣承命出來。右承旨朴祐源偕入進伏。上命祐源。讀禁府啓目判付。書訖。仍命退。諸臣以次退出。
정조 4년
行都承旨李𡊠坐。左承旨徐有防坐。右承旨朴祐源坐。左副承旨沈念祖坐直。右副承旨沈有鎭坐。同副承旨金宇鎭坐直。注書鄭東浚病金載瓚病。假注書趙興鎭仕曺喜有仕直。事變假注書崔守忱仕。
정조 4년
傳于李𡊠曰。左承旨入侍。
정조 4년
傳于李𡊠曰。吏曹參判。更爲牌招。
정조 4년
以御營廳習陣單子。傳于金宇鎭曰。停。
정조 4년
李𡊠。以吏曹言啓曰。新除授西原縣監沈公猷呈狀內。矣身老母。年迫七旬。素抱奇疾。居常沈綿。近因霜寒。重患毒感。食飮全廢。氣息凜綴。以此情理。時月之內。萬無離捨遠赴之望云。親病旣如是沈重。則勢難强令赴任。依例罷黜。何如。傳曰。允。
정조 4년
有政。吏批。判書李福源牌不進。參判鄭民始進。參議鄭志儉進。都承旨李𡊠進。尹承烈爲大司諫。鄭彦郁爲獻納。尹尙東爲校理。李崇祜爲戶曹參判。鄭一祥爲同義禁。茂林君塘爲冬至兼謝恩使。尹長烈爲書狀官。金峙默爲司僕正。高益擎爲司成。金履安爲西原縣監。趙台鉉爲三登縣令。前大司諫李崇祜。今加嘉善。加資事承傳。冬至兼謝恩副使單李崇祜。兼春秋單洪光一。
정조 4년
兵批。判書李衍祥慕華館軍兵賞試射坐起進。參判金夏材病。參議朴師崙病。參知申大升入直進。承旨金宇鎭進。副司直徐浩修李崇祜。管城將單李得濟。
정조 4년
傳于李𡊠曰。右承旨入侍。
정조 4년
傳于沈念祖曰。坐直承旨與吏曹參判入侍。
정조 4년
金宇鎭。以弘文館言啓曰。本館上番。連日闕直。事甚未安。今日政新除授玉堂。待下批仍卽牌招入直。何如。傳曰。允。
정조 4년
徐有防。以弘文館言啓曰。本館上番闕直。事甚未安。副校理李兢淵。卽爲牌招入直。何如。傳曰。允。
정조 4년
金宇鎭。以都摠府言啓曰。副摠管蔡弘履。以文臣堂下朔試射試官。訓鍊院晝仕出去之意。敢啓。傳曰。知道。
정조 4년
金宇鎭。以兵曹言啓曰。忠壯衛將金敬身在外。過限未上來。依例改差。何如。傳曰。允。
정조 4년
沈念祖。以義禁府言啓曰。時囚罪人元重擧。以制書有違公罪。杖一百收贖放送事。草記批旨內。如有功議。各減一等事。啓下矣。元重擧十代祖孝然。佐翼功臣東陽尉異姓四寸云。功議各減一等。杖八十收贖。放送之意。敢啓。傳曰。知道。
정조 4년
沈念祖。以義禁府言啓曰。三登縣令李宅源。嚴問口招事。傳旨啓下矣。李宅源時在任所云。依例發遣府羅將。拿來。何如。傳曰。近來被囚之人。任意逗遛。此亦紀綱所在。輕囚雖與重囚有異。一任其遲滯。斷無是理。此後申飭。至於此囚。久置此邑。必將以駕前上言之事。逞憤如營訴時。斯速起送事。先爲分付道臣。所到處執捉以來。
정조 4년
金宇鎭啓曰。入啓文字。何等體重。而今日次對擧條。旣多異筆。又甚麤率。事極駭然。當該注書。從重推考。何如。傳曰。允。
정조 4년
庚子九月二十日。兼春秋張顯慶。義禁府。鄭駿采議處啓目。傳曰。依允。
정조 4년
行都承旨李𡊠坐。左承旨徐有防坐直。右承旨朴祐源坐直。左副承旨沈念祖坐。右副承旨沈有鎭坐。同副承旨金宇鎭坐。注書鄭東浚仕金載瓚仕直。事變假注書崔守忱仕。
정조 4년
金宇鎭啓曰。禁衛營御營廳將官來言。今日本廳本營軍兵。日次私習云矣。敢啓。傳曰。知道。
정조 4년
傳于金宇鎭曰。右承旨入侍。
정조 4년
又傳于曰。時囚罪人鄭駿采。付過放送。
정조 4년
徐有防。以弘文館言啓曰。新除授校理尹尙東。時在京畿長湍地。經筵入番事緊。請斯速乘馹上來事。下諭。傳曰。依啓。
정조 4년
金宇鎭。以兵曹言啓曰。禁軍軍兵賞試射砲技藝入格之類。各其名下。依例懸註。禁軍騎芻沒技人。原單子中。一體懸註以入。而鐵箭三矢一百五十步入格人。別單書入之意。敢啓。傳曰。知道。
정조 4년
戶曹參判李崇祜疏曰。伏以臣猥從諸臣後。入參賓對。迺於晉接之際。伏承升秩之命。咫尺威顔。親聽玉音。臣驚惶震悸。五內失守。不知所以措躬也。繼伏奉除旨。以臣爲戶曹參判者。噫。命德之位。何等尊榮。名廁宰列。班亞卿月。上不可以濫授。下不可以冒受也明矣。劣如臣。何嘗彷彿於此。而今玆誤恩。奚爲而至哉。念臣不肖。猥嘗備數於宮僚之末者。十年所矣。涓埃莫裨。愧懼徒積。而只緣挾冊趨造。日月頗久。有時深夜跋燭。上下討論。恩諭鄭重。龍光被體。家人父子。殆不足以喩其愛。臣雖冥頑。亦具人心。其區區感戴之私。安得不銘在腸曲。寤寐靡解也哉。生逢千一之盛會。獲霑千一之盛渥。而未效塵剎之報答。徒忝內外之迭授。一味辜負。居常懍惕。日前短疏。方訟其草草。而聖批隆摯。至以不負冑筵所知爲敎。噫。此六字。雖在敵以下得之。必當感激忘死。況如臣疎愚。得於君父。奉讀以回。不覺失聲。今者恩資。又出常格。前席寵諭。復提舊物。若眞有絲毫之勞者。下之孤恩。久猶多悚。而上之垂念。去而益摯。臣是何人。叨承至此。始依日月之光。久被殊榮。終置簪履之舊。荐紆推遷。秋毫皆帝。有淚被面。縱無尺寸之能。以報萬一。又何敢冒膺踰分之職。以累則哲之明哉。方今聖節載屆。景命維新。在臣分義。固當竭蹶趨承。而徊徨踧踖。不得不披瀝肝血。伏乞聖明。察臣言之非出飾讓。念名器之不可輕授。亟命收還臣新授職秩。以重官方。以安賤分。不勝幸甚。答曰。省疏具悉。卿其勿辭行公。
정조 4년
副校理李兢淵疏曰。伏以臣。猥以庸陋。偏蒙寵渥。記注之瓜限未滿。而特敍六品之秩。郞署之履歷尙淺而卽畀百里之任。臣誠感激。圖報無地。日夕憂懼。如集于木。迺者瀛館除命。忽下夢想之外。乍遞復授。恩數便蕃。臣於是且驚且惶。尤不知措躬之所也。第念臣所叨之職。卽出入經幄。啓沃論思之任也。不可人人而冒居。何代不然。而矧今聖學高明。卓越千古。雖使經術文華燦然俱備者當之。猶不能裨補其萬一。臣嘗目覩於法筵。亦已屢矣。況臣少而失學。長又無聞。問學實工。本自蒙昧。尋摘小技。亦且抛棄。直是空疎蔑劣。無所可取之一賤品也。不稱是職。自知已明。臣何敢徒恃寵靈。冒沒承當乎。嗚呼。螻蟻微臣。幸逢聖明。前後受恩。如天罔極。頂踵毛髮。豈臣自有。惟當生死向前。不擇夷險。以效涓埃之報。是臣區區之願也。除旨之下。豈敢爲隨人例讓之計。而回顧職任。自量臣才。與其冒膺而貽累聖簡。寧宜違傲而罪止臣身。思之及此。去就一節。更無可論。且臣歸自下邑。未出解由。揆以法例。不可供職。召牌儼臨。趨承無路。敢陳短章。仰瀆崇聽。伏乞聖慈。俯垂鑑諒。特命有司。鐫削臣職。以存公格。以安私分。不勝大願。省疏具悉。爾其勿辭察職。
정조 4년
庚子九月二十一日辰時。上御誠正閣。右承旨入侍時。右承旨朴祐源。記事官鄭東浚徐龍輔李集斗。以次進伏訖。上命讀戶曹參判李崇祜上疏訖。命書批答。上曰。此宰臣。自在春坊。熟知其人矣。今始陞資。亦可謂晩矣。祐源曰。果是久次矣。上命讀公事。仍命書判付訖。命退。諸臣以次退出。
정조 4년
庚子九月二十一日巳時。上御寶慶堂。輪對官入侍時。同副承旨金宇鎭。記事官金載瓚徐龍輔李集斗。禁府都事申耆。敦寧參奉趙義存。儀賓都事朴仁榮。戶曹佐郞李㻋。禮曹佐郞趙時謙。以次進伏訖。上曰。輪臺官以次進前。耆進伏。上問職掌。耆曰。掌推鞫之事矣。上問所懷。耆曰。無可仰達者矣。命退。義存進伏。上曰。誰也。義存曰。故判書趙復陽之五世孫矣。上問職掌。義存曰。掌譜閣修築矣。上問所懷。義存曰。所懷則無矣。命退。仁榮進伏。上問職掌。仁榮曰。本府則無可言之所掌矣。上問所懷。仁榮曰。別無可陳之懷矣。命退。㻋進伏。上曰。曾經桂坊乎。㻋曰。然矣。上曰。不見已久。鬚髮盡白矣。予幼時。每見爾口。吃吃語訥狀。心竊訝之。累年之後。今復見爾。爾亦老矣。今年爲幾歲。㻋曰。五十七歲矣。上問職掌。㻋曰。掌歲幣料祿色矣。上問遺在。㻋曰。歲幣木十同三十二疋。布十同三十疋。大同木三十四同零矣。上問所懷。㻋曰。無可達者矣。命退。時謙進伏。上曰。落仕爲幾年。時謙曰。今爲十年。而纔叨見職矣。上問職掌。時謙曰。掌祀典矣。上問所懷。時謙曰。無矣。命退。諸臣以次出。
정조 4년
庚子九月二十一日酉時。上御誠正閣。右承旨入侍時。右承旨朴祐源。記事官金載瓚。編修官文采五。記事官徐龍輔。以次進伏訖。上曰。內局人蔘姑勿入之。待貢蔘捧納後。從徐入之。提調則使之退去事。分付。命書藥房問啓批答訖。命退。承史以次出。
정조 4년
庚子九月二十一日戌時。上御誠正閣。坐直承旨入侍時。左承旨徐有防。右承旨朴祐源。記事官金載瓚徐龍輔李集斗。以次進伏訖。命書傳敎曰。明日開門。勿爲差早。命書榻敎曰。副校理李兢淵。解由勿拘。牌招察任。又命書榻敎曰。藥房提調入侍。命退。承史以次出。
정조 4년
行都承旨李𡊠坐。左承旨徐有防坐直。右承旨朴祐源坐。左副承旨沈念祖坐。右副承旨沈有鎭坐。同副承旨金宇鎭坐直。注書鄭東浚仕直金載瓚仕。事變假注書崔守忱仕。
정조 4년
金宇鎭。以都摠府言啓曰。今日入直內三廳武兼禁軍及軍兵等。當爲中日習射。而大殿誕日相値。不得爲之之意。敢啓。傳曰。知道。
정조 4년
傳于徐有防曰。諸承旨與閣臣入侍。
정조 4년
金宇鎭啓曰。御營廳禁衛營將官來言。今日本廳本營軍兵。日次私習云矣。敢啓。傳曰。停。
정조 4년
庚子九月二十二日辰時。上御誠正閣。奎章閣堂上入侍時。提學兪彦鎬。直提學鄭民始徐浩修。左承旨徐有防。右承旨朴祐源。記事官鄭東浚徐龍輔李集斗。以次進伏訖。上曰。諸承旨入侍。左副承旨沈念祖。右副承旨沈有鎭。同副承旨金宇鎭。以次進伏。上曰。今日適有小饌。故召卿等。仍命宣醞。宣醞訖。上謂彦鎬等曰。日前已諭於一直提學。而內閣事。誠可悶矣。旣創閣院。又置學士。而于今數年。迄無定制。雖謂之冗官之冗官。可也。卿等盍思定制度立規模之道乎。彦鎬等曰。設置之本意。旣重且大。而果如聖敎。尙無定制。實爲可悶矣。上曰。不可無從近變通之道矣。仍命退。諸臣以次退出。
정조 4년
庚子九月二十二日午時。上御誠正閣。左承旨入侍時。左承旨徐有防。記事官鄭東浚。編修官文采五。記事官徐龍輔。以次進伏訖。上曰。朝者入侍。以內閣事。有所云云。而大抵。內閣事。誠可悶矣。有防曰。若次次修擧。則漸成規模矣。上曰。諸閣臣皆視若弁髦。初不留意。尤可悶矣。上命讀近思錄。有防讀奏。幾至半編。上曰。此不過切近日用之事。而皆以爲迂遠難行。或有初不開卷者云。良可歎也。有防曰。近來則略以科場文字爲業。而至若此等書。罕有留心之人矣。上又命讀第二卷。有防讀了。上命退。諸臣以次退出。
정조 4년
行者承旨李𡊠坐。左承旨徐有防坐。右承旨申大升坐直。左副承旨李亨元坐直。右副承旨沈有鎭坐。同副承旨金宇鎭坐。注書鄭東浚仕金載瓚仕直。事變假注書崔守忱仕。
정조 4년
藥房都提調鄭弘淳。提調金華鎭。副提調李𡊠啓曰。伏未審夜間。聖體。若何。王大妃殿症候。益有差勝之節乎。今日臣等率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。傳曰。知道。慈殿慈宮氣候一樣。待後日次入侍宜矣。
정조 4년
以明日常參經筵。取稟。傳于徐有防曰。只晝講。
정조 4년
李𡊠啓曰。右承旨朴祐源。今日不爲仕進。卽爲牌招。何如。傳曰。允。
정조 4년
傳于申大升曰。左承旨右副承旨入侍。
정조 4년
承旨前望單子入之。申大升李亨元落點。
정조 4년
傳于李亨元曰。左副承旨入侍。
정조 4년
備忘記。趙壽崗弓房司鑰除授。
정조 4년
庚子九月二十三日辰時。上御誠正閣。左副承旨右副承旨入侍時。左副承旨徐有防。右副承旨沈有鎭。記事官鄭東浚徐龍輔李集斗。以次進伏訖。上曰。右承旨何不仕進乎。有防曰。聞有實病云矣。上命讀各道狀啓。又命讀公事訖。仍命退。諸臣以次退出。
정조 4년
庚子九月二十三日午時。上御誠正閣。同副承旨入侍時。同副承旨金宇鎭。記事官金載瓚徐龍輔李集斗。以次進伏訖。命書傳敎曰。右承旨聞有親病。左副方有校勘事。竝許遞。前望單子入之。命書榻敎曰。新除授承旨。待下批竝牌招入直。命書傳敎曰。承旨房仍。上曰。昨夜失火處。果是江上云乎。甚爲驚慘。宇鎭曰。土亭云。而家舍燒燼只三戶。而柴木燒燼爲五十餘舡。人物則無死亡之患云矣。上曰。極可驚慘。命退。承史以次出。
정조 4년
庚子九月二十三日申時。上御誠正閣。左副承旨入侍時。左副承旨李亨元。記事官金載瓚徐龍輔李集斗。以次進伏訖。以明日常參經筵。取稟。命書傳敎曰。只晝講。上曰。玉堂上番入侍。校理李兢淵進伏。上曰。初入經幄。比諸記注時。何如。對曰。臣待罪外邑。逖違天陛之餘。復近耿光。不勝欣幸矣。命退。諸臣以次出。
정조 4년
行都承旨李𡊠坐。左承旨徐有防坐直。右承旨申大升坐。左副承旨吳大益坐。右副承旨沈有鎭坐直。同副承旨金宇鎭坐。注書鄭東浚病金載瓚仕直。事變假注書崔守忱仕。
정조 4년
上在昌德宮。停常參只晝講。
정조 4년
傳于吳大益曰。禮房承旨入侍。
정조 4년
傳于徐有防曰。大臣留待。
정조 4년
吳大益啓曰。合辭方張之時。諫院無詣臺之員。事甚未安。除在外。陳疏入啓外。正言姜牌招。何如。傳曰。允。
정조 4년
沈有鎭啓曰。明日次對。諫院無進參之員。除在外外。正言姜。待開門牌招。以爲進參之地。何如。傳曰。允。
정조 4년
傳于徐有防曰。諸承旨持公事入侍。
정조 4년
傳于李𡊠曰。左副承旨情理。勢難强令察任。許遞。前望單子入之。吳大益。落點。
정조 4년
李𡊠啓曰。新除授左副承旨吳大益。卽爲牌招察任。何如。傳曰。允。
정조 4년
沈有鎭啓曰。右邊捕盜大將李國賢卒逝。所授命召及大將牌傳令牌。該廳軍官來納矣。在前如此之時。有他邊大將兼察之例。今番則。何以爲之。敢稟。傳曰。左大將兼察。
정조 4년
又啓曰。右邊捕盜大將。以左大將兼察事。命下矣。左邊捕盜大將李敬懋。卽爲牌招。以爲聽傳敎之地。何如。傳曰。允。
정조 4년
以備忘記。傳于沈有鎭曰。武臣亦有廉義。前大將未敍用間代差。則殆同權察。旣有仍任之命。本兼竝當仍帶。而特以出代。未免一仍一否。事極斑駁。況前大將之輕遞可惜。前捕將李柱國。仍任前職。李敬懋望單勿施。此亦將任。體貌則不輕。以改差傳旨捧入。
정조 4년
兵曹口傳政事。以具以謙爲右邊捕盜大將。
정조 4년
傳于沈有鎭曰。新除授捕盜大將牌招。傳授命召及大將牌傳令牌。
정조 4년
徐有防內醫院官員。以都提調提調意啓曰。駞酪粥。自十月初一日。當爲封進。依前例擧行事。預爲分付司僕寺之意。敢啓。傳曰。知道。
정조 4년
又以奉常寺官員。都提調提調意啓曰。東籍親耕田所種皮唐黍打作。則所出爲十三斗。皮粘粟打作。則所出爲十一斗。小豆打作。則所出爲十三斗。太打作則所出爲一石十斗。稻打作則所出爲二石之意。敢啓。傳曰。知道。
정조 4년
申大升。以戶曹言啓曰。文昭殿碑閣。蠶壇碑閣。淨業院碑閣。追慕洞碑閣。流霞亭。發遣本曹郞廳奉審。則文昭殿碑閣西邊女防草貳張破。追慕洞碑閣夫防草貳張。女防草壹張破。流霞亭東邊鷲頭壹箇破。雨漏壹庫。東墻瓦子脫落。行閣女防草壹張破。千慕堂雨漏壹庫。仰土剝落。萬懷堂雨漏壹庫。以上破傷處。分付各該司。卽速修改之意。敢啓。傳曰。知道。
정조 4년
持平呂萬永啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。丞令王府。設鞫得情。夬正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。請還寢罪人柱翼安置之命。亟令王府。設鞫得情。夬正王法。新除授司諫院。大司諫尹承烈。時在洪忠道溫陽地。獻納鄭彦郁。時在扶餘地。請竝斯速乘馹上來事。下諭。措辭見上答府曰。不允。第六件七件事。亟停勿煩。下諭事。依啓。
정조 4년
庚子九月二十四日。兼春秋張顯慶。義禁府啓目。北評事黃昇源。北關監市前期不遠。而謂有情勢。尙不出肅。義係往役。不可無飭事。令該府拿處矣。黃昇源所供內。向來彈章。尙今危怕。評事係是玉署銓郞例遷之窠。則恬然冒赴。有愧廉防是如。傳旨內辭緣。泛稱遲晩。所當請刑是乎矣。依先朝受敎。議處何如。啓。傳曰。本事白脫之後。雖於館銜銓職。義不敢逡巡。況此見任。不但往役。無異外補。此供辭。何必議處。勿施。卽爲放送。使之當日辭朝爲良如敎。
정조 4년
義禁府啓目。司圃署前直長李德熙。前別提李觀城等。圖免差祭。徵出錢兩於貢人事。有嚴問口招之命矣。李德熙段。丁酉二月初。呈由下鄕。未及上來。而差祭寧陵。果有自下給錢頉免之事。此實爲矣身不知中罪犯是如爲旀。李觀城段。以丙申十一月貞陵祭官除免事。入於現告是乎矣。同日以宣陵祭官。祗進名帖。自在昭然可考是如爲乎所。李德熙段。刑推得情爲乎旀。李觀城段。別無可罪之端。上裁何如。啓。傳曰。李德熙段。十七次差祭。恪勤隨行。勞已著矣。至於一次不參。由渠在鄕未及知之致。可謂眚災之眚災。勿汰。分揀放送爲旀。李觀城段。以事在五六年前事。焉敢漫漶分疏是旀。況旀口招事體。何等至嚴。則觀其供辭。亦涉放恣。可謂欲效金重祚不得者是置所。當如律勘斷。而誠如渠供。遽然酌處。亦非綜實之政。自卿府更加査實爲良如敎。
정조 4년
義禁府啓目。茂長兼任興德縣監李東植。以黔毛浦萬戶屍體文報事。因全羅右水使狀啓。令攸司稟處矣。李東植所供內。矣身與萬戶。未嘗知面。故屍身眞假。只憑衙奴鎭吏之告。徑先馳報是如可。翌日眞箇屍身拯得之後。當初所報。自歸虛謊。疎忽不審之罪。在所難免是如。遲晩納供。刑推得情。何如。啓。傳曰。報辭差爽。雖由生疎之致。民事方殷。曠務可悶。分揀放送。當日內使之下去爲良如敎。
정조 4년
庚子九月二十四日辰時。上御宣政殿。晝講入侍。詣臺臺臣。同爲入侍時。特進官黃景源。同知事徐有寧。參贊官李亨元。侍讀官李兢淵。檢討官林濟遠。記事官金載瓚徐龍輔李集斗。宗臣花陽君榷。武臣副護軍李仁彬。持平呂萬永。以次進伏訖。上讀前授音。兢淵讀奏。自今王發政施仁。止盍反其本矣。上讀新授音訖。兢淵曰。敎民爲王政之本。制産爲敎民之本。是故古者聖王。先制民産。伊後敎之。今則梁王只以移民移粟。看作惠民之大政。其所以經營準的者。不過富國强兵四字。至於見孟子之日。意謂富强之術。可得聞之。孟子反以是對之。則在梁王之心。似必以爲迂闊。而要之富强之術。不出於仁義之外矣。然而時君俗主。不思反求之道。只事功利之末。駸駸衰季。更無仁義之治焉。雖以目下事言之。近歲稍登。民憂稍紓。則公私之儲。宜有裕給之喜。而以言于經費。則殆無經歲之資。以言于民産。則實有燃眉之急。國計民憂。有不可勝言。此其故。果何在也。伏望留神於制産之本焉。上曰。目今第一義。當留念。濟遠曰。孟子此言。起自發政施仁。以爲制産之本。繼以力農務桑。以爲制産之方。反復陳勉。欲使梁王必知行王之要。只在於裕民之政焉。當是時。必以是言謂迂闊無當。而王者之政。不過曰。合天時因地利民不失業而已。然而古今異宜。不可只以不奪民時四字。爲裕民之方。惟在於在上者節用。請以節用。深留聖意焉。上曰。好矣。經筵特進參贊官。各陳文義。可也。有寧曰。王道之大本。不過務農制産之政。而戰國之君。只事功利之術。不識裕民之要。雖有孟子之聖。而只是之梁之齊。東喩西曉而止焉。此所以三代之後。遂無三代之治者也。景源曰。孟子一篇。無非行王黜伯之道。而此章尤爲行王之本焉。農桑二字。實爲急務之急務。以我國言之。八路之民。非不力農。而但桑政。只是關西一路。作爲土業。而他道則無聞。請申飭諸道。各務蠶桑之功焉。上曰。好矣。亨元曰。臣則無所達者矣。上曰。右相如已下直。則入侍事傳諭。賤臣與右議政李徽之進伏。上曰。何日當返。徽之曰。三四日後。當還朝矣。徽之曰。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。徽之曰。日候不適。而寒殿臨御。下情誠悶慮。上曰。姑不甚寒。不知其爲難矣。景源曰。臣待罪活人署提擧。本署事。有當稟者。敢此陳達矣。活人署當初設立。蓋以都下人民。若有癘疫。則使之救活。而但本署元無財力。京巫女若干身布。自本署收捧。以給員役一年料布。先大王甲午罷女貢。故京巫女貢。亦隨而罷。特賜平安道別餉庫錢五百八十兩。命上送于均廳。自均廳給代于本署矣。昨年正月。因經筵官宋德相言。復捧巫女布。故均廳錢給代本署亦停罷。而京巫女旣逐送外方。無以收貢。故本署員役一年料布。更無出處。臣意則國家旣設惠民署。救療病民。不必又置活人署。權減爲宜。而事關官方變通。令廟堂稟處。何如。上曰。近來但有署號。果無實事。不但廢活人之擧。竝與員役接濟而廢之云。則依卿請許施。似無所妨。而予所持疑者。遽然革罷恐乖愛禮之義。亦非循名之政。而然第令廟堂稟處。可也。上曰。日已向晩。如無新啓。臺臣退出臺廳而傳啓好矣。命退。諸臣以次出。
정조 4년
庚子九月二十四日未時。上御宣政殿。諸承旨持公事入侍時。行都承旨李𡊠。左承旨徐有防。右承旨申大升。右副承旨沈有鎭。記事官金載瓚。記注官文采五。記事官李集斗。以次進伏訖。諸承旨各奏公事訖。命書判付。命書傳敎曰。當該中官竝推考。又命書傳敎曰。或因生疎。或坐微眚。前掌令朴宗彦。前校理柳孟養。前修撰金翊休竝蕩滌敍用。前承旨宋瑛。亦爲敍用。有鎭曰。御營大將李柱國。仍任捕將事。命下矣。卽爲牌招。傳授命召及大將牌傳令牌。何如。上曰。依爲之。出擧條命書榻敎曰。左邊捕盜大將李柱國牌招。命召大將牌傳令牌傳授。𡊠曰。將任遞易後。來納命召。事體緊重。不容少緩。而前捕將李敬懋。傳敎命下之後。移時遲滯。不卽入來。屢致催促。事體所在。極爲未安。從重推考。何如。上曰。依爲之。出擧條命退。承史以次出。
정조 4년
庚子九月二十四日酉時。上御誠正閣。坐直承旨入侍時。左承旨徐有防。記事官金載瓚。記注官文采五。記事官李集斗。以次進伏訖。命讀關王廟祭報府。上曰。參上入直宣傳官。都摠府入直郞廳。誰也。知入。賤臣還奏曰。宣傳官李儒敬。都摠府郞廳則成嵎柳文範矣。命書榻敎曰。御營大將李柱國仍佩往來。命退。承史以次出。
정조 4년
行都承旨李𡊠坐。左承旨徐有防坐。右承旨申大升坐。左副承旨吳大益坐直。右副承旨沈有鎭坐。同副承旨金宇鎭坐直。注書鄭東浚病金載瓚仕直。假注書曺喜有仕。事變假注書崔守忱仕。
정조 4년
徐有防啓曰。明日經筵。取稟。傳曰。停。
정조 4년
又啓曰。御營大將李柱國。今日受香時。仍佩往來事。命下矣。莫重將兵之任。不可一刻無摠察之人。且兼帶捕將。在前如此之時。有他邊大將兼察之例。今番則。何以爲之乎。敢稟。傳曰。右大將兼察。
정조 4년
又啓曰。左邊捕盜大將。右大將兼察事。命下矣。右邊捕盜大將具以謙。卽爲牌招。以爲聽傳敎之地。何如。傳曰。允。
정조 4년
傳于申大升曰。大臣備局堂上引見。
정조 4년
傳于金宇鎭曰。今日進參備局有司堂上。從重推考。
정조 4년
傳于徐有防曰。禮房承旨。馳詣受香所。奉審以來。
정조 4년
以正言姜牌不進罷職傳旨。傳于金宇鎭曰。只推。更爲牌招。
정조 4년
有政。吏批。判書李福源進。參判鄭民始進。參議鄭志儉進。行都承旨李𡊠進。以柳孟養爲修撰。徐鼎修爲副修撰。金鍾秀爲判尹。徐浩修爲左尹。蔡弘履爲右尹。奇彦觀爲敦寧都正。洪良浩爲同義禁。鄭持淳爲濟用判官。尹行修爲兼西學敎授。李羲寅爲繕工假監役。崔弘毅爲仁明園守奉官。金載泰爲開寧縣監。故縣監李普興贈吏參例兼。故判官李宜揆贈吏議。已上戶曹參判李崇祜兩代追贈。
정조 4년
兵批。判書李衍祥陳疏入啓。參判金夏材病。參議朴師崙入直進。同副承旨金宇鎭進。副司直兪彦鎬金魯鎭洪檢尹蓍東李致中宋鍈朴祐源沈念祖李亨元趙時偉單付。護軍奇彦觀今加通政。加資事承傳。
정조 4년
傳于徐有防曰。新除授玉堂。牌招察任。
정조 4년
金宇鎭。以弘文館言啓曰。新除授修撰柳孟養。時在京畿富平地。經筵入番事緊。請斯速乘馹上來事。下諭。答曰。依啓。
정조 4년
假注書望。注書鄭東浚病。代以曺喜有爲假注書。
정조 4년
傳于金宇鎭曰。坐直承旨與吏曹參判入侍。
정조 4년
吳大益。以刑曹言啓曰。向日院吏定配人。分揀放送事。命下矣。洪忠道稷山縣徒二年半定配罪人徐重煜。卽爲放送事發關。分付于該道道臣之意。敢啓。傳曰。知道。
정조 4년
掌令柳雲羽。持平呂萬永。副校理李兢淵。正言姜。修撰林濟遠啓曰。請喬桐府黜置罪人鄭致達妻。夬正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。夬正王法。請黑山島圍籬罪人龜柱。亟加嚴鞫。夬正王法。請黜置罪人洪樂純。爲先中途付處。答三司曰。不允。
정조 4년
掌令柳雲羽。持平呂萬永。正言姜啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮。爲先亟施遠竄之典。答兩司曰。不允。第六件七件事。亟停勿煩。
정조 4년
掌令柳雲羽啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。夬正王法。請削板罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。請還寢罪人柱翼安置之命。亟令王府。設鞫得情。夬正王法。答府曰。不允。第六件七件事。亟停勿煩。
정조 4년
正言姜𡊠啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。夬正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放遂罪人有臣宗甲義駿等。竝令王府。設鞫嚴問。期於得情。夬正王法。請金甲島爲奴罪人克泰。泗川縣定配罪人萬赫。更令王府。嚴鞫得情。夬正王法。請定配罪人具翼遠。亟寢酌處之命。仍令王府。嚴鞫得情。夬施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請還寢罪人柱翼安置之命。仍令王府。設鞫得情。快正王法。措辭見上答院曰。不允。第九件事。亟停勿煩。
정조 4년
庚子九月二十五日辰時。上御宣政殿。大臣備局堂上引見入侍時。領議政金尙喆。左議政徐命善。刑曹判書李性源。行副司直徐有寧。禮曹參判鄭一祥。吏曹參判鄭民始。掌令柳雲羽。副校理李兢淵。同副承旨金宇鎭。記事官金載瓚。事變假注書崔守忱。記事官徐龍輔李集斗。以次進伏訖。尙喆曰。日吉辰良。禮成謁陵。不勝抃幸。而累日勞動。聖體不瑕有損。上曰。一樣矣。王大妃殿氣候。若何。上曰。一樣矣。惠慶宮氣候。何如。上曰。一樣矣。尙喆曰。日昨回鑾時。士女搢紳。傾城仰瞻。而見臣者輒相賀曰。天顔勝昔。玉體充旺。皆不勝蹈抃矣。臣等益望更加保嗇。日躋康吉焉。太廟親享之命。亶出於聖孝之不匱。非不欽仰。而來月初。卽是初寒。在微忱不任憂悶矣。上曰。雖當初寒。旣非深冬。豈至爲難乎。尙喆曰。備堂近甚苟簡。知中樞府事洪樂性。戶曹判書金華鎭。行副司直金熤。竝還差。何如。上曰。依爲之。出擧條命書榻敎曰。知中樞府事洪樂性。戶曹判書金華鎭。行副司直金熤。備局堂上還差。上曰。收拾人才。王政之大者。況嶺南人才之府庫。鄒魯之舊鄕。必有隱德之士。而未聞有登庸之實。此是朝廷之羞。聞如李象靖者。文學才行。尤所卓然云。卿意。何如。尙喆命善曰。臣等亦飽聞其名。如此人者。宜有別般甄用之政矣。上曰。予亦有意者久矣。命書傳敎曰。聞諸輿議。甚有聲望。此等之人。合有收用之道。前持平李象靖。兵曹參知除授。尙喆曰。今此前持平李象靖之特爲陞資。實出收拾之聖意。如湖南前司諫奇彦觀。聞諸公議。虛老亦可惜云。敢此仰達矣。上曰。卿言甚好。亦令銓曹。陞資調用。可也。出擧條尙喆曰。頃日次對。前大司諫李崇祜所啓。北路詳定。初未善成。邑各不同。間多淆濫。漁民最甚難支。大同之未裕。由於詳定之或濫或冤。今若令道臣。更案詳定。略減其太濫。添給其稱冤者。則無偏枯之患。下詢廟堂而處之爲辭矣。甲申詳定後。連有改釐正擧。而猶有此不均之嘆。至發諫臣之啓。分付道臣。逐邑覈實。濫者削之。其中不足稱冤處。有所添給。以其釐正者。修成冊報本司。以爲稟處之地。何如。上曰。依爲之。出擧條尙喆曰。惠廳首堂姑不上來當等貢價。尙未上下。貢人輩聞方呼冤。在前如此之時。亦有令次堂擧行之例。以此分付。俾無受價愆期之弊。何如。上曰。依爲之。不特此也。凡干公務。一堂上上來間。姑令次堂。着意看檢之意。另加申飭。可也。出擧條尙喆曰。京兆事可悶矣。判尹兪彦鎬。昨已下鄕。左尹金魯鎭。方幹史局。右尹洪檢。謂有情勢。亦在呈告。詞訟之地。不可廢務。俱不可無變通之道。敢此仰達矣。上曰。竝許遞。今日政差出。可也。出擧條上曰。金吾事亦可悶矣。只有判事一人。諸堂皆有實故云矣。因命書傳敎曰。金吾堂上。有實病人許遞。上曰。具以謙初除捕將。不但其資歷已滿。能繼其父。已躋將任。予庸喜焉。昨日特點。意亦有在。訓將已病矣。顧今宿將。如訓將者能幾人也。禁御兩將。非不爲好。而比之訓將。生熟有異。戎垣事。誠非小憂。卿等亦留意也。尙喆命善曰。武將之乏人。莫如近日。今安得別般人才而用之也。只當於將家子弟。擇其人而次次收用。而此亦無可合之人。臣等每以是爲憂歎矣。上曰。守摠兩使。雖是儒將。而兩廳事莫可善復。必須各別着意。俾得回蘇也。尙喆曰。冬享大祭時。許多祭官。無以分排云。侍從違牌坐罷人。合有收敍之道矣。上曰。依爲之。出擧條民始曰。扶安縣監尹行元。受由上京之後。道臣催促。至爲狀請。自本曹囚僮促還。謂有情勢。終不下去。事體所在。誠極未安。拿問處之。何如。上曰。當此秋務方殷之時。一時曠官可悶。拿處之際。不但徒費日子。狀請下送。亦至數旬。若是遲滯。萬萬駭然。當日使之下送。若復遲滯。是慢命也。卽其地投畀。可也。出擧條上曰。黃昇源事過矣。至於評事。則尤豈有不可赴之端乎。昨日使之辭陛矣。尙喆曰。是誠過矣。況昨日處分。爲渠節拍。尤無可引之義矣。上曰。日昨都憲疏中。請鞫一款。揆以事面。殊涉如何矣。然而趙鎭衡疏。必不尋常。必有根柢矣。尙喆命善曰。然矣。必有裏許甚事也。宇鎭曰。御營大將差祭間。都提調摠察事。命下矣。在前如此之時。或有都提調命招之例。或有從事官發牌聽傳敎之規。今番。則何以爲之乎。上曰。從事官發牌聽傳敎。可也。出擧條上曰。疏滯之政。固是急務。而至於罪籍中可東可西之人。合有疏釋之道矣。至如李義翊。只是恇攘所致。似非深犯乎。尙喆曰。霜雪雨露。兩行不悖好矣。沈履之旣已量移。宜施曠蕩之典矣。上曰。好矣。其才政可惜矣。至於尹蓍東。仍爲廢枳誠過矣。其時臺章之批。到今思之。予實過矣。金載順處分亦過矣。當初以討逆之未盡。反歸於護逆之科。因以逆討之。豈不甚矜乎。況無可執之贓。而直加難明之罪者。誠爲過當矣。業欲疏釋。而聲罪旣重。故不得遽然酌處矣。沈履之之才。予固知之。極可惜矣。尙喆命善曰。誠然矣。當此朝著乏人之日。如此有才之入。蕩滌收用。豈不爲幸乎。上曰。洪良浩趙宗鉉。亦欲收敍而未果矣。趙宗鉉則本事脫空。而如是枳塞可矜矣。命書傳敎曰。今因言端而聞之。雖無罪名。銓曹不敢遽然照擬云。又或有當敍未敍者。如洪良浩趙宗鉉尹蓍東諸人。許久落拓。甚非朝家疏蕩之政。此後毋或如前。以次敍用事。申飭銓曹。如有見窠。使之今日政檢擬。尙喆命善曰。處分誠好矣。命書榻敎曰。政官牌招開政。上曰。如無新啓。三司退出臺廳。傳啓。可也。命退。諸臣以次出。
정조 4년
庚子九月二十五日巳時。上御誠正閣。奉審承旨入侍時。左承旨徐有防。記事官鄭東浚徐龍輔李集斗。以次進伏訖。上曰。奉審以來乎。有防曰。臣馳詣東南關王廟奉審。則祭物精潔。諸執事亦無頉矣。上曰。今日坐直誰也。有防曰。臣與同副承旨矣。仍命退。諸臣以次退出。
정조 4년
行都承旨李𡊠坐。左承旨徐有防坐。右承旨申大升坐直。左副承旨吳大益坐直。右副承旨沈有鎭坐。同副承旨金宇鎭坐。注書鄭東浚病一員未差。假注書曺喜有仕直趙興鎭未落點。事變假注書崔守忱仕。
정조 4년
李𡊠啓曰。右副承旨沈有鎭。今日不爲仕進。卽爲牌招。何如。傳曰。允。
정조 4년
傳于徐有防曰。左承旨右承旨入侍。
정조 4년
徐有防。以弘文館言啓曰。本館上番副校理臣李兢淵。以東學兼敎授。儒生試取事。今日。晝仕出去之意。敢啓。傳曰。知道。
정조 4년
注書金載瓚移職。代趙興鎭爲假注書。
정조 4년
以城隍發告祭獻官單子。傳于金宇鎭曰。詞訟劇地。不但委屬可悶。昨政所擬判尹亞尹之望。非在外則在史局人也。殊無變通之意。況且差祭。極爲苟艱。判尹金鍾秀。左尹徐浩修竝許遞。今日政差出。此單子更爲修入。
정조 4년
有政。吏批。判書李福源牌不進。參判鄭民始進。參議鄭志儉進。左承旨徐有防進。沈樂洙柳孟養爲校理。洪明浩爲副校理。林錫喆爲修撰。洪秉聖洪文泳爲副修撰。沈原之爲監察。檢闕單金載瓚。承文博士單李基恒。
정조 4년
再政。洪樂性爲判尹。鄭昌聖爲左尹。
정조 4년
三政。李養鼎爲左副承旨。
정조 4년
兵批。判書李衍祥進。參判金夏材病。參議朴師崙入直進。參知李象靖在外未肅拜。同副承旨金宇鎭進。尹東暹爲知事。閔義爀爲副摠管。尹得逵爲宣傳官。金㻐爲忠翊將。副司直尹尙東李顯永李鼎揆。副司果柳孟養李時秀尹行修李衡直。
정조 4년
兵曹口傳政事。副司果金鍾秀徐浩修。
정조 4년
金宇鎭。以兵曹言啓曰。來十月十一月當上番騎兵二百五十名。依定式本曹點考後。仍令該曹。襦衣題給之意。敢啓。傳曰。知道。
정조 4년
金宇鎭。以兵曹言啓曰。今此冬至兼謝恩使一行赴燕時。所把驛馬。必須前期分定然後。可無窘急之患。應把驛馬四十四匹。依前例洪忠道八匹。全羅道九匹。慶尙道二十匹。來十月初十日。京中逢點。江原道四匹。咸鏡道三匹。同月十五日。直送安州逢點事。各道監司處。行移。何如。傳曰。允。
정조 4년
金宇鎭。以兵曹言啓曰。慶熙宮衛將李元龜。在外過限未上來。依例改差。何如。傳曰。允。
정조 4년
吳大益。以訓鍊都監言啓曰。都監分授敦義門北邊體城頹落處。今已畢築。女墻仍爲始役。把守軍兵依例撤罷之意。敢啓。傳曰。知道。
정조 4년
金宇鎭。以禁衛營言啓曰。來十月當右部中司屬全羅道五哨軍兵。逢點實數六百五十二名。已爲點閱整齊。來十月初一日與內外各處入直將官軍兵等。依例替代後。舊軍放送之意。敢啓。傳曰。知道。
정조 4년
金宇鎭。以禁衛營言啓曰。來十二月當十番右部右司屬全羅道五哨軍兵。來十一月二十五日京中逢點。依例淮二朔立番之意。本道監兵使處。豫爲知委。何如。傳曰。允。
정조 4년
吳大益。以義禁府言啓曰。慶尙監司趙時俊狀啓據。刑曹粘目內。開寧前縣監金元柱。移本府處之事。允下矣。金元柱時在洪忠道瑞山地云。依例發遣府羅將。拿來。何如。傳曰。允。
정조 4년
以右副承旨沈有鎭牌不進罷職傳旨。傳于吳大益曰。許遞。今日政差出。
정조 4년
大司憲李命植疏曰。伏以臣。一疾危惡。四朔沈淹。替納藩符。而旣不得反面。間縻樞銜。而亦未克肅命。伏枕悚悶。方俟大何。迺於日前。又伏奉除旨。以臣爲司憲府。大司憲者。臣聞命驚惶。益無所措。噫。臺端一步。卽臣憤誤之地。區區情勢。已悉於春初避辭之中。縱使不病。固不敢以自居言責。冒沒承膺。而顧今狗馬之疾。有進無退。泄痢交作。食飮全却。醫治已窮於補瀉。兆證轉入於膏肓。氣息綿綴。駸駸如西日之下山。神息銷耗。瞢瞢若霧中之看花。來歸自北。倏已旬浹。而塌然床笫。無所省覺。臣受氣脆薄。屢嬰奇疾。而亦未嘗有如斯之篤者。見者莫不憐其必死。臣亦自料決知無幸。則以此飾巾待盡之身。安有束帶供仕之望。召牌違傲。固已屢矣。聖節起居。亦復闕焉。分義都虧。罪戾彌增。自量情病。旣無可强之勢。泯伏多日。亦切虛縻之愧。玆敢力疾構疏。仰暴實狀。伏乞聖慈。特垂諒察。亟遞臣職。仍治臣罪。俾重任無曠。私心獲安焉。臣旣一誤之後。豈敢爲發慮論事之計。而至若公共之憤。切至之憂。愚忠所激。安得終默而已乎。臣按皐陶之謨曰。天討有罪。五刑五用哉。唐虞之盛。何用於刑。而明良都兪。必在乎斯。以至四罪而天下服。則誠以有罪者。不可不刑。而天之所討。人君亦不得以私之也。噫。今日合辭中所論列。莫非極惡大罪。上通于天。自速其誅者。則殿下所以處之。何其與皐陶之謨相反也。鄭妻之千妖萬惡。龜柱之元惡大憝。一國共憤。萬口齊聲。而猶且一味寬假。五載靳持。終使逆豎巨魁。無恙於海島之中。天經地義莫伸於覆載之間。此豈大聖人循天理服人心之道也。至於洪國榮之以渠罪犯。尙處田里。尤是失刑之大者。噫嘻痛矣。惟彼所居之地處何如也。所被之恩遇何如也。擅弄國柄恣作威福。威福之不足。終至於不念宗社之大計。敢售沮遏之陰圖。此則又是從古權奸之所未有究其心也。政夫子所云。是可忍也。孰不可忍也。誅之殛之。尙有餘罪。聲討之嚴。誠有一日不可緩者。而獨殿下視同細故。只施薄譴。世豈有罪關宗社。而罪止歸還者乎。宿灰復燃。困獸反噬。誠如言者之言。而猶屬方來之患。若其當罪不罪。當斷不斷。徒使巨慝無懲。國法久弛。實爲目前之憂。伏願淵然而思。廓然而悟。三司所請。前後諸啓。亟賜允從。以遵皐陶五刑五用之義焉。嗚呼。世道乖敗。人心陷溺。識者固已寒心。而未有若今番柱翼之甚者也。夫自丙丁以後。凡有血氣之倫。孰不欲食肉寢皮於能述等諸賊量翼輩群凶。而彼柱翼者。乃敢甘心黨附。形諸文字。其豢養於逆家。追隨於逆論。直與伏法之諸逆。眞所謂一而二。二而一者。眞贓旣捉。逆節盡露。得情正罪。所不可已。而究覈未了。遽命酌處。訊鞫有請。又此靳許。臣實未曉其何故也。竝乞深量而更加處分焉。日前趙鎭衡之疏。臣雖未見其全本。而只以避辭言之。辭意難測。臣甚疑慮。迺者大僚之奏。適與臣之所疑慮者。沕然相合。於此益可驗其根蔕旣固。氣焰猶熾。雖在放廢之餘。能有糾結之勢。致令失藪之徒。左故竊覘。投間抵隙。開口放言。肆然爲報復之計。觀其頭勢。寧不危怕之甚哉。若此不已。將見奸萌暗滋。毒螫潛售。伏莽之憂。淊天之禍。勢所必至。機甚可惴。念及于斯。骨顫心掉。其在防患慮危之義。宜有鋤草除根之道。臣謂前獻納趙鎭衡。拿鞫嚴問。鉤得其指意所在。快伸黨與之詠。斷不可已也。臣病勢凜綴。神思荒落。數行文字。猶難締構。草草緘封。罪合萬死。臣無任激切祈懇之至。答曰。省疏具悉。首件事。前已言之悉矣。末端事。雖不窮究。自可呈露矣。卿其勿辭。調理行公。
정조 4년
兵曹判書李衍祥疏曰。伏以。臣於試射開場之日。素患痰癖之症。猝發於風寒所中。心腹牽疼。轉成關格。達宵叫痛。終朝昏倒。末由自力試閱。不得已據實陳暴。受命試才。事體甚重。而緣臣病故。遽然停輟。惶隕蹙伏。惟譴何是俟。忽伏奉草記批旨下者。誨責截嚴。仍降重推之命。臣於是蹶然驚悚。不遑他顧。連日强策。試事粗了。而衆技較閱。最難精核。不有怨咨。易致濫觴。如臣昏憒。必多疎謬。固已兢悚。而向日諸症。越添於觸冒風雨。昏曉去來之際。宛轉床玆。一倍涔涔。陳力就列。姑未易期。中兵務殷。不宜瘝曠。仍念臣無才蔑能。猥叨重任。荏苒四朔。倖逭大戾。此莫非我聖上包容涵貸。曲加恩造。臣之感祝勉厲。欲報答於萬一者。容有極哉。隕結虀粉。銘在肝肺。殫竭奔奏。元非可論。而惟其位進而踪地愈蹙。擔重而顚踣必至。與其終底僨誤。貽累聖簡。莫若早自卸免。獲遂微分。臣雖無此病狀。固不當貪戀濡滯。而賤疾又適如許。將無以卒承德意。雖非臣故自樂爲。論其辜負。有難勝贖。其何敢因循冒處。以病國事。以益臣罪乎。今日賓對。亦未得趨詣。伏枕隕悚。如添一病。玆敢疾聲呼籲。略控情懇。伏乞聖慈。天地父母。俯垂憐察。亟賜鐫遞。以幸公私。仍治臣瀆擾之罪。以肅朝綱焉。答曰。省疏具悉。本兵重任。非言病之地。卿其勿辭行公。
정조 4년
正言李義存疏曰。伏以。臣之偏母。今年七十有八矣。年旣篤老。病又風痺。坐臥須人。凜綴度日。而念臣終鮮兄弟。又無子姓。藥餌之調治。左右之扶將。惟臣一人。臣若不在。母實難支。而恩除荐降。召命難違。黽勉上來。竭蹶趨承矣。卽接家信。則臣母猝自日昨。外觸風寒。內狹毒感。宿病添㞃。氣息奄奄。專走急脚。催臣歸視。臣得聞此報。方寸焦灼。神魂飛散。敢暴私懇。徑尋鄕路。伏願聖明。治臣擅行之罪。以肅朝綱。刋臣所帶之職。以安私分焉。臣於請急之章。不暇贅說。而憂憤所激。敢此附陳。惟聖明小垂察焉。今此合辭中。諸賊之罪逆。日事論啓。則不必疊床。而百計危逼之凶。三罪罔赦之逆。沮遏宗社大計之賊。俱是覆載之所難容。神人之所共憤。而天討尙稽。王章莫伸。一日二日。當斬而不斬。去年今年。宜允而靳允。三司之啓。徒歸文具。二字之批。便成循例。以聖上大中至正之治。未免以私而掩公。不欲割恩而裁義。臣未敢知容忍之私恩。視王政之公法。輕重何如。誅殛之大義。較曲貸之小仁。得失何如。譬如薙草而不鋤本根。撲火而不滅伏焰。則他日滋蔓之憂。燎原之禍。理所必然矣。惟其元惡巨魁。未伏常刑。故不逞之凶黨。不革梟獍之心。敢蓄虺蝮之毒。至於柱翼之凶逆而極矣。傳法於能量。連肚於趾述。稱犯人於附記文書。爵秩於伏法之賊。不道之情節。綻露無餘。則殿下又何爲而遽下酌處之命。不從鞫問之請乎。此而失刑。則臣竊恐亂逆無所懲畏。而世道無時可靖矣。伏乞聖明。廓揮乾斷。亟允三司之請。永絶禍根。快洩輿憤焉。答曰。省疏具悉。爾其勿辭。往護母病。